钦定古今图书集成/理学汇编/学行典/第097卷 > 礼记 > 《礼运》
## 钦定古今图书集成/理学汇编/学行典/第097卷 > 礼记 > 《礼运》

讲学以耨之，

〈陈注〉礼义固可使情之中节，然或气质物欲蔽之，而私意生焉，则如草莱之害嘉种矣。故必讲学以明理欲之辨，去非而存是，如农之耨以去草养苗也。

又

讲于仁，

〈陈注〉商度其爱心之亲疏厚薄，而协合乎行事之大小轻重，一以义为之裁制。

又

“为义而不讲之以学”，犹种而弗耨也；“讲之以学”而不
合之以仁，犹耨而弗获也。

〈大全〉严陵方氏曰：“达嘉种而除其害者，耨之事，明大义以胜其非者，学之事。故为义而不讲之以学，犹种而弗耨也。耨之勤将以有获，学之勤将以有聚，故讲之以学而不合之以仁，犹耨而弗获也。”